
"Női érzetek prizmáján át" Női perspektíva egy 19. századi útinaplóban

Olaszország a művészetek és az antik kultúra bölcsőjeként, valamint az érzelmi nevelés egyik legalapvetőbb helyszíneként már a 18-19. századokban számos felsőbb körökben mozgó európai polgár legáhítottabb célpontjává vált. Kalandra éhes felfedezők, tanulni vágyó ifjak, lelki megújulásra szomjazó zarándokok és a tudományért meghalni is képes tudósok döntöttek úgy, hogy országokat és kontinenseket járnak be megannyi különböző célból.
Jelen dolgozatomban Báró Hadadi Wesselényi Polixéna olaszországi utazását fogom tárgyalni a szerző által is számtalanszor kiemelt „női érzetek prizmáján át.” Polixéna utazásával s az utólag megírt útinapló kiadásával olyan dologra szánta el magát, amit előtte egyetlen magyar nő sem, éppen ezért nevezhetjük az erdélyi, de akár a magyarországi emancipációs törekvések egyik korai, említésre méltó alakjának. Életét, személyét és világnézetét a csendes, de határozott feminizmus jellemzi, mely olaszországi utazásai alatt az olvasó előtt is valósággal kiteljesül. Célom egyrészt az, hogy a női érzékenységből fakadó észrevételeket és tapasztalatokat összegezve, átfogó képet adjak a bárónő személyéről és életfelfogásáról. Másrészt a látottak összegzésére is kísérletet teszek s nem utolsó sorban magát az utat, mint a szellemi fejlődés egyik elengedhetetlen elemét is be szeretném mutatni, minden kisebb-nagyobb akadályával és gyönyörével együtt



